In Playa del Carmen isch oises Hotel zwüsched dä Avenida 5, dä gross Fuessgängerzone parallel zum Meer und äm Strand gläge. Also händ mir nur 30 meter müässe laufe bis mir am Strand oder aber im Shoppingparadies gsi sind. Zum Glück händ mir dämal äs Hotelzimmer mit Klima und Ventilator gno, beides lauft sit oisem Izug ununterbroche. Als Ersts händ mir dänn grad mal all oisi Sache uspackt, händ mir doch jetzt für 9 Täg nümä müässe witer  zieh! Dänn händ mir natürlich müässe dä Strand go beguetachte. Am Tag vo oisere Akunft isch er ois nöd so schön vorcho! Nach Tulum wos eher beschaulich gsi isch, häts da halt sehr viel meh Lüt gha, und au d Hotel sind zum Teil mehrstöckig bis an Strand ane baut. Am zweite Tag händ mir ois dänn 2 Better am Strand gmietet und händ dä ganzi Tag detduf liegend oder im Wasser verbracht. Jetzt isch ois dä Beach scho schöner vorcho! Händ mir doch chönä d Vorteil vo dem chli urbanere Strandabschnitt gnüssä. Wills  ois so guet gfalle hät, händ mir dä nächst Tag ganz ähnlich nur ohni Bett im Sand verbracht. Nachdem mir ois so chli vo dä Reisestrapaze erholt gha händ sind mir am 4tä Tag mit dä Fähre uf d Insle Cozumel usägfahre. Det sind mir nach Chankanaab, än Naturpark, will mir schnorchelnd händ wellä di viel apriesni Unterwasserwelt gnüsse. Tja äs paar Fischli händ mir zwar gseh aber ansonste isch äs die 16 Dollar Itritt nöd würklich wert gsi. So händ mir halt än witerä Tag a dä Sunnä gnossä und sind am Abig wieder  richtig Playa gfahre. Wills bim Schnorchle nöd so guet gklappt gha hät, händ mir beschlosse dä Advanced Open Water Tauchkurs zmache und so dä Fischli no chli nöcher z cho. Mir händ bim Prisverglich zwüsched de Tauchschuele än sehr sympatische Schwizertauchlehrer, dä Peter, kennä glernt und will er ois dä besti Pris gmacht hät, händ mir oise Kurs dänn au bi im buecht. Will so än Tauchkurs aber öppis astrengends isch, händ mir vor äm Start unbeding nomal müässe än Tag usspanne und die bequemä weiche Better am  Strand vo Playa gnüsse. So gstärkt sind mir dänn am 6 tä Tag vo oisem Ufenthalt am 9i am Morgä im GOCENOTES Tauchshop gstande und händ no chli müäd aber voller Tatädrang dä Kurs wellä afange. Aber dä Peter isch scho sit 21 Jahr in Mexiko und dementsprechend isch au sini Zitplanig nüm ganz so schwizerisch wi mer us good old Helvetia halt kännt. Nachdem mir so ca ä Stund mit ihm und andere Lüt wo grad det gsi sind chli pläuderlet händ, isch äs dänn aber losgange. Als Ersts isch än Wracktauchgang uf äm Programm  gstande. Mir händ oisi Usrüstig packt, sind ufs Boot usä an Tauchplatz, Usrüstig azogä, churzes Briefing und ab is Wasser. S Wrack, d Mama Viña, isch uf ca 30 meter undä gsi. Mir händ chönä dur die gross Kabine tauche und äs isch sehr idrücklich gsi wied Meeresbewohner das künstliche Gebilde in Besitz gno händ. Nach 25 Minute isch oisi Luft leider scho äm Endi zuä gange und mir sind uftaucht. Da als nächsts än Strömigstauchgang agstande isch, händ mir oisi Fläsche gwechslet, ois chli erholt und sind wenig  spöter scho wieder am Abtauche gsi. Das Tauchrevier hät Tortugas gheisse. Nomen est Omen! Bim Abtauche hät d Maria dänn uf eimal än grosse Druck uf ihrere Taucherbrülle verspührt. Si hät das am Flo azeigt und dä hät ihre versuecht mit Handzeichä z erchläre, dass sie zum dä Druck weg z kriegä nur mues dur d Nase usschnufä. Sie häts aber nöd ganz verstande und hät eifach d Brülle gfluetet und neu usblase. Erst spöter an Land händ mir dänn bemerkt, dass sie vom Druck ganz viel roti Pünkt um d Auge umä becho  hät und s eintä Aug au chli blau worde isch, als ob sie än Schlag kassiert het! Uf ca 18 Meter undä händ mir ois vo dä Strömig durch dä Tauchplatz triebä lah. Scho nach churzer Zit händ mir ä Meeresschildchrötä gseh und mir händ ois hinter sie anätribä lah. So hät sie ois chum bemerkt und mir händ sie chöne am Panzer streichlä. Nachdem mir no einigi Schildchrottä und bunti Fisch meh gseh gha händ, sind mir nach 50 Minutä wieder uftaucht. Wieder zrugg an Land sind mir hei is Hotelzimmer ois chli go erholä, da  mir am Abig no än Nachttauchgang uf äm Programm gha händ. Ca am 9i PM sind mir dänn scho wieder im Wasser gsi und händ uf 10m undä mit oisnä Taschelampe, die zum Teil schlafendä Fisch beobachtet. Jetzt häts au Octopus und Makrelä gha, was mir vorher bi Tageslicht nöd gsichtet gha händ. Um ä sehr schöni Erfahrig richer sind mir so am 10i wieder is Boot gsiegä und sind glücklich aber todmüäd hei zuä. Scho am nächste Morge wiederum am 9i isch äs nämlich witer gange. Jetzt sind no die letztä 2 Tauchgäng vo  oisem Kurs uf äm Programm gstande: dä Tüftauchgang und Navigationstauchgang. Bim Tüftauchgang sind mir wiederum uf 30 m undä anere Felswand entlang taucht und händ d Uswürkigä vo däre Tüfi erkundet. Vor allem s fehlände roti Licht( dä roti Ateil vom Licht wird vom Wasser z esrt usä gfillteret) bewürkt, dass alles viel bläuer schient. Bim Navigationstauchgang hät d Maria än chlinä Fehler gmacht, was bewürkt hät, dass mir nüm direkt zum Peter zrugg gfundä händ und churz uftaucht sind zum sini Position neu z  bestimmä. Chli gschluchet vo denä 5 Tauchgäng i 27 Stund sind mir dänn zrugg in Tauchshop zum dä Papierchrieg für d Brevetierig bewältigä. Da dä Peter wiegseit eher i mexikanische Zitperiode schaffed, hät au das nomal einigi Zit( 2 1/2 Stund) brucht. Däbi händ mir aber ois sehr gmüätlich unterhalte und dä Tag schliesslich bimä churzä Bsuech am Strand und ämä Sprung is "chüähle Nass"( 28 Grad) usklingä lah.